Digiviihde aloittaa maksuttomat lähetykset koko maan antenniverkossa.

Digiviihde-kanava aloittaa ilmaiset aikuisviihdelähetykset koko maassa antennitelevisioverkon kanavapaikalla 18.

Lähetykset alkavat joka yö kello 00.00, ja niiden katsomiseen ei tarvitse tv-korttia tai HD Ready -laitteistoa, kanava kertoo verkkosivullaan.

Kauppalehden mukaan maksuttomien lähetysten aloittaminen johtuu siitä, että Digiviihteen maksulliset lähetykset kanavapaikalla 69 loppuvat keskiviikkona.

Digiviihde on kuulunut DNA:n maksutelevisiopakettiin, mutta DNA on irtisanonut sopimuksen. Digiviihteen paikan maksupaketissa ottaa keskiviikkona aikuisviihdekanava Hustler, DNA kertoo tiedotteessaan.

Digiviihteen sivuilla ei kerrota, minä päivänä maksuttomat lähetykset antenniverkossa alkavat. Taloussanomat ei tavoittanut kanavan takaa löytyvän ATV-Tuotannon edustajia kommentoimaan asiaa.

Antenniverkkoa hallinnoivasta Digitasta vahvistetaan, että kanavapaikka 18 on varattu Digiviihteelle keskiviikosta eteenpäin. Digitalla ei kuitenkaan ole varmuutta siitä, alkavatko lähetykset heti keskiviikkona.

Sextv.fi-nimellä vuonna 2004 Suomessa aloittanut Digiviihde oli ilmainen syksyyn 2007 saakka, kunnes Suomessa siirryttiin digitaalisiin tv-lähetyksiin ja antennikotitalouksille voitiin myydä maksukanavia.

Kauppalehden mukaan Digiviihteellä on DNA:n maksutelevisiopaketissa nykyisin noin 36 000 asiakasta, kun vielä vuonna 2009 tilaajia oli yli 200 000.

18.10: Juttuun lisätty Digitan kommentit.